Covid-19: Ramaphosa optimisties vir 2021 | Maroela Media
Covid-19: Ramaphosa optimisties vir 2021
Pres. Cyril Ramaphosa. Foto: Jairus Mmutle/GCIS
Pres. Cyril Ramaphosa is optimisties dat Suid-Afrika die verspreiding van Covid-19 vanjaar suksesvol sal kan bekamp. Hy is ook hoopvol dat Suid-Afrika die ekonomiese uitdagings waardeur die land weens die uitbreking van die pandemie in die gesig gestaar word, te bowe sal kom.
Só sê die president in sy weeklikse aanlyn nuusbrief.
"Die eerste paar weke van die nuwe jaar was vir Suid-Afrikaners moeilik, met nuwe Covid-19-infeksies wat baie vinniger as voorheen toegeneem het. Hospitale is onder druk omdat baie meer mense nou mediese aandag nodig het, en baie gesinne voel nog die ekonomiese las wat veroorsaak is deur die pandemie," lui die brief. Ramaphosa noem boonop dat nóg Covid-19-golwe 'n verdere impak op Suid-afrikaners se gesondheid en die ekonomie kan hê.
Nietemin is hy positief dat Suid-Afrikaners vanjaar die pandemie te bowe sal kom en dat die land se ekonomie sal herstel. "Ek het geen twyfel dat ons as Suid-Afrikaners die deursettingsvermoë en dissipline het om hierdie pandemie te bowe te kom nie. Die meeste Suid-Afrikaners het tot dusver verantwoordelikheid vir hul eie gesondheid aanvaar deur sosiale afstand te handhaaf en die nodige gesondheidsmaatreëls te volg."
'n Gesondheidswerker maak gereed om 'n vrou in Parkview, Johannesburg, vir Covid-19 te toets. (Foto: Luca Sola/AFP)
Die president sê ook dat Suid-Afrikaners die siekte nou baie beter verstaan en ook weet hoe om die verspreiding daarvan te voorkom. "Ons is ook by die punt om 'n massiewe inentingsprogram te begin. Namate meer en meer mense ingeënt word, sal ons lewens red en ook die risiko van verdere infeksie kan voorkom. Dit sal een van die grootste take van die jaar wees om te verseker dat soveel mense so gou moontlik ingeënt word, veral aangesien lande wêreldwyd meeding om 'n beperkte voorraad entstowwe aan te skaf." Hy verseker Suid-Afrikaners egter dat die regering hard aan die werk is om entstof aan te skaf en in gesprek is met verskeie entstofvervaardigers.
Ramaphosa gee toe dat die Suid-Afrikaanse ekonomie onder geweldige druk verkeer, deels weens die hoë koste van gesondheidsorg en andersins weens die geld wat die regering uitbetaal het aan behoeftige Suid-Afrikaners wat weens die pandemie erge finansiële verliese gely het. "Die inkrimping van die ekonomie het ook beteken dat ons 'n kleiner belastinginkomste genereer het." Ramaphosa is egter oortuig daarvan dat die regering se ekonomiese herstrukturering-en-herstelplan, wat verlede jaar bekendgestel is, genoegsaam is om die ekonomie reg te ruk. "Ons is tans besig om aan verskeie finansieringsmodelle te werk om belangrike infrastruktuurprojekte te finansier." Ander planne sluit in die uitbreiding van die land se kapasiteit om krag op te wek en die bevordering van die effektiwiteit en mededingendheid van die land se hawens.
Cyril Ramaphosa koronavirus
Talle troeteldiere haweloos ná feestyd
Belastingbetalers dok dalk op vir Covid-19-entstof
Bokkieweek gooi, dribbel en skop in Kroonstad af
ToekomsVenster: 'n Veerkragtige jy
Wallis het respek vir 'nuwe' Springbok-span
Ek het gewag vir Ramaphosa se Sondag gedagtes, en hier is hulle op 'n Maandag! Hulle sou beter lyk en lees as ek soe paar vodka, lime en lemonade in het, met soe bietjie bitters en ys. Glo nie meer een word wat jy te se het nie Cyril.